钦定古今图书集成/历象汇编/庶征典/第012卷 > 《陈事疏》后汉·张衡
## 钦定古今图书集成/历象汇编/庶征典/第012卷 > 《陈事疏》后汉·张衡

伏惟陛下宣哲克明，继体承天，中遭倾覆，龙德泥蟠。
今乘云高跻，盘桓天位，诚所谓“将隆大位，必先倥偬
之”也。亲履艰难者知下情，备经险易者达物伪。故能
一贯万机，靡所疑惑。百揆允当，庶绩咸熙，宜获福祉
神祇，受誉黎庶。而阴阳未和，灾眚屡见，神明幽远，冥
鉴在兹。福仁祸淫，景响而应。因德降休，乘失致咎，天
道虽远，吉凶可见。近世郑、蔡、江、樊、周广、王圣，皆为效
矣。故恭俭畏忌，必蒙祉祚，奢淫谄慢，鲜不夷戮。前事
不忘，后事之师也。夫情胜其性，流遁忘反，岂惟不肖，
中才皆然。苟非大贤，不能见得思义，故积恶成衅，罪
不可解也。向使能瞻前顾后，援镜自戒，则何陷于凶
患乎！贵宠之臣，众所属仰，其有愆尤，上下知之，褒美
讥恶，有心皆同，故怨讟溢乎四海，神明降其祸辟也。
顷年雨常不足，思求所失，则《洪范》所谓“僭恒阳若”者
也。惧群臣奢侈，昏逾典式，自下逼上，用速咎征。又前
年京师地震土裂，裂者威分，震者人扰也。君以静唱，
臣以动和，威自上出，不趣于下，礼之政也。窃惧圣思
厌倦，制不专己，恩不忍割，与众共威。威不可分，德不
可共。《洪范》曰：“臣有作威作福，玉食害于而家，凶于而
国。”天鉴孔明，虽疏不失。灾异示人，前后数矣，而未见
所革，以复往悔，自非圣人，不能无过。愿陛下思惟所
以稽古率旧，勿令刑德八柄，不由天子。若恩从上下，
事依礼制，礼制修则奢僭息，事合宜则无凶咎，然后
神望“允塞，灾消不至矣。”